Broj: 711-I-577-P-55-17/18-03-16

Zagreb, 13. travnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnika Ivana Klešića, glavnog državnog revizora u Državnom uredu za reviziju,** na 6. sjednici, održanoj 13. travnja 2018.g., donosi sljedeću

**ODLUKU**

**Postupak protiv dužnosnika Ivana Klešića, glavnog državnog revizora u Državnom uredu za reviziju, neće se pokrenuti s obzirom da na temelju prikupljenih podataka i dokumentacije ne proizlazi da je došlo do moguće povrede odredbi ZSSI-a niti do moguće povrede načela postupanja dužnosnika.**

Obrazloženje

Povjerenstvo je 03. veljače 2017. g. i 06. travnja 2017. g. zaprimilo istovjetne neanonimne prijave mogućeg sukoba interesa podnesene protiv dužnosnika Ivana Klešića, glavnog državnog revizora u Državnom uredu za reviziju, koje su zaprimljene u knjizi ulazne pošte Povjerenstva pod brojem: 711-U-498-P-55/17-01-1 i 711-U-1340-P-55/17-02-1, povodom kojih se vodi predmet broj: P-55/17.

U prijavama se u bitnom navodi kako dužnosnik Ivan Klešić protivno odredbama Ustava Republike Hrvatske („Narodne novine“, broj 56/90., 1345/97., 8/98., 113/00., 124/00., 28/01., 44/01., 55/01., 76/10., 85/10., 05/14., u daljem tekstu: Ustav RH), Zakona o državnom uredu za reviziju („Narodne novine“, broj 80/11.,) i drugim propisima obavlja međunarodne bilateralne i multilateralne poslove i zaključuje međunarodne ugovore, te obavlja nepotrebna putovanja s obzirom na javnu dužnost koju obnaša.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 13. ZSSI-a propisano je da su glavni državni revizor i njegovi zamjenici dužnosnici u smislu odredbi navedenog zakona, stoga je Ivan Klešić povodom obnašanja dužnosti glavnog državnog revizora obvezan postupati sukladno odredbama ZSSI-a.

Prema podatcima iz registra dužnosnika koji vodi Povjerenstvo, dužnosnik Ivan Klešić obnaša dužnost glavnog državnog revizora u Državnom uredu za reviziju od 10. prosinca 2010. g.

Povjerenstvo je u svrhu provjere osnovanosti i vjerodostojnosti navoda iz podnesenih neanonimnih prijava i stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a dužnosnika Ivana Klešića izvršilo uvid u mjerodavne zakonske regulative kojima se propisuje rad glavnog državnog revizora, kao i na službene internetske stranice Državnog ureda za reviziju ([www.revizija.hr](http://www.revizija.hr)).

Člankom 139. Ustava RH propisano je kako je, u skladu s Ustavom, zakonom i pravilima međunarodnog prava, sklapanje međunarodnih ugovora u nadležnosti Hrvatskog sabora, Predsjednika Republike i Vlade Republike Hrvatske, ovisno o naravi i sadržaju međunarodnog ugovora, dok je sam postupak sklapanja, potpisivanja i potvrđivanja međunarodnih ugovora propisan Zakonom o sklapanju i izvršavanju međunarodnih ugovora („Narodne novine“, broj 28/96.). Nadalje, nadležnost Državnog ureda za reviziju, način rada, dužnosti i prava glavnog državnog revizora propisani su Zakonom o Državnom uredu za reviziju („Narodne novine“ broj 80/11.). Člankom 22. spomenutog Zakona propisano je kako Državni ured za reviziju može biti član međunarodnih organizacija i institucija nadležnih za područje vanjske revizije i druga područja iz njegova djelokruga, te sudjelovati u njihovu radu i radu drugih međunarodnih tijela, u kojima će zastupati i štititi interese Republike Hrvatske.

Slijedom iznesenog, iz podataka o radu glavnog državnog revizora, dostupnih na službenim stranicama Državnog ureda za reviziju ne proizlazi kako je dužnosnik Ivan Klešić sudjelovao u postupku sklapanja međunarodnih ugovora protivno gore navedenim propisima, niti je sudjelovao u međunarodnoj i međuinstitucionalnoj suradnji protivno odredbama Zakona o državnom uredu za reviziju.

Kako iz sadržaja predmetnih prijava i prikupljenih podataka i dokumentacije Povjerenstvo nije moglo provođenjem daljnjih radnji i provjera steći vlastita saznanja koja bi upućivala na moguću povredu odredbi ZSSI-a ili do moguće povrede načela ZSSI-a dužnosnika Ivana Klešića, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivan Klešić, elektronička dostava
2. Podnositelj prijave,
3. Objava na internetskoj stranici Povjerenstva
4. Pismohrana